Anzjana li allegatament tbati bid-dimensja spiċċat imġiegħla toqgħod għal sitwazzjoni imbarazzanti minn stripper f’dar tal-anzjani fi New York. Il-familja tal-anzjana, Bernice Youngblood ta’ 85 sena, iddeċidiet li tfittex lis-sidien tad-dar tal-anzjani wara li wieħed minn uliedha sab ritratt ta’ ommu tpoġġi karti tal-flus fil-qalziet ta’ taħt tal-istripper waqt li kien qiegħed jitgħawweġ għal fuqha. Fil-kamra magħha waqt is-show mogħti mill-istripper kien hemm ukoll diversi anzjani oħrajn b’waħda minnhom tidher tibki qalu l-avukati tal-familja tal-anzjana. Il-familja lmentat mhux biss minħabba x-show tal-istriptease, iżda dwar il-fatt li l-flus tas-Sinjura Youngblood suppost kienu f’post sigur. Huma sejħu konferenza tal-aħbarijiet barra mid-dar tax-xjuħ fejn binha Franklin Youngblood qal li hekk kif sab ir-ritratt ta’ ommu mal-istripper, talab li jingħata spjegazzjoni immedjata lil min kien responsabbli, iżda jidher li dan tal-aħħar ipprova jeħodlu r-ritratt minn idejh. L-avukati qalu li l-anzjana kienet fost oħrajn sottoposta għal ħsara fiżika, għaliex ma setgħetx tifhem kif raġel immaskulat, kważi għarwien, kien qiegħed jersaq lejha u jpoġġi ġismu u jitgħawweġ għal fuqha, anke bil-parti ġenitali tiegħu mingħajr il-kunsens tagħha. Min-naħa l-oħra, l-avukati li qegħdin jidhru għas-sidien tad-dar tal-anzjani qalu li l-kumitat tar-residenti magħmul minn 16-il membru talbu li ssir din l-attività f’Settmbru tal-2012 fejn id-dar tal-anzjani ħallset tariffa ta’ $250. Fensterman qal li l-maniġment tal-faċilità jirriserva d-dritt li ma jilqax talbiet li jsiru mill-kumitat tar-residenti, partikolarment jekk l-attività tkun ta’ ħsara għall-anzjani. “Iżda f’din iċ-ċirkostanza kienu l-anzjani nfushom li talbu li ssir din l-attività, li vvotaw għaliha u li d-dar tal-anzjani approvat,” temm jgħid l-avukat difensur.